钦定古今图书集成/明伦汇编/官常典/第460卷 > 周访
## 钦定古今图书集成/明伦汇编/官常典/第460卷 > 周访

按《晋书》本传，“访字士达，本汝南安成人也。汉末避地
江南，至访四世。吴平，因家庐江寻阳焉。祖纂，吴威远
将军。父敏，左中郎将。访少沈毅，谦而能让，果于断割，
周穷振乏，家无馀财。为县功曹，时陶侃为散吏，访荐
为主簿，相与结友，以女妻侃子瞻。访察孝廉，除郎中、
上甲令，皆不之官。乡人盗访牛于冢间杀之，访得之”，
密埋其肉，不使人知。及元帝渡江，命参镇东军事。时
有与访同姓名者，罪当死。吏误收访，访奋击，收者数
十人皆散走而自归于帝。帝不之罪。寻以为扬烈将
军，领兵一千二百，屯寻阳、鄂陵，与甘卓、赵诱讨华轶
所统厉武将军丁干，与轶所统武昌太守冯逸交通，
访收斩之。逸来攻访，访率众击破之，逸遁保柴桑。访
乘胜进讨，轶遣其党王约、傅札等万馀人助逸，大战
于湓口，约等又败。访与甘卓等会于彭泽，与轶水军
将朱矩等战，又败之。轶将周广烧城以应访，轶众溃，
访执轶斩之，遂平江州。帝以访为振武将军、寻阳太
守，加鼓吹曲盖。复命访与诸军共征杜弢。弢作《桔槔》，
打官军船舰，访作《长岐枨》以距之，桔槔不得为害。而
贼从青草湖密抄官军，又遣其将张彦陷豫章，焚烧
城邑。王敦时镇湓口，遣督护缪蕤、李恒受访节度，共
击彦。蕤于豫章、石头，与彦交战，彦军退走。访率帐下
将李午等追彦，破之，临阵斩彦。时访为流矢所中，折
前两齿，形色不变。及暮，访与贼隔水，贼众数倍，自知
力不能敌，乃密遣人如樵采者而出，于是结阵鸣鼓
而来，大呼曰：“左军至！”士卒皆称万岁。至夜，令军中多
布火而食，贼谓官军益至，未晓而退。访谓诸将曰：“贼
必引退，然终知我无救军，当还掩人，宜促渡水北。”既
渡，断桥讫而贼果至，隔水不得进。于是遂归湘州。访
以舟师造湘城，军达富口，而弢遣杜弘出海昏。时湓
口骚动，访步上柴桑偷渡，与贼战，斩首数百。贼退保
庐陵，访追击败之。贼婴城自守。寻而军粮为贼所掠，
退住巴丘。粮廪既至，复围弘于庐陵。弘大掷宝物于
城外，军人竞拾之。弘因阵乱，突围而出。访率军追之，
获鞍马铠杖不可胜数。弘入南康，太守将率兵逆击，
又破之，奔于临贺。帝又进访龙骧将军，王敦表为豫
章太守，加征讨都督，赐爵寻阳县侯。时梁州刺史张
光卒，愍帝以侍中第五猗为征南大将军，监荆、梁、益、
宁四州，出自武关。贼率杜曾、摰瞻、胡混等并迎猗奉
之，聚兵数万，破陶侃于石城。攻平南将军荀崧于宛，
不克，引兵向江陵。王敦以从弟廙为荆州刺史，令督
护征卤将军赵诱、襄阳太守朱轨、陵江将军黄峻等
讨曾，而大败于女观湖，诱、轨并遇害。曾遂逐廙，径造
沔口，大为寇害，威震江沔。元帝命访击之。访有众八
千，进至沌阳。曾等锐气甚盛。访曰：“先人有夺人之心，
军之善谋也。”使将军李恒督左甄，许朝督右甄，访自
领中军，高张旗帜。曾果畏访，先攻左右甄，曾勇冠三
军，访甚恶之，自于阵后射雉以安众心，令其众曰：“一
甄败，鸣三鼓；两甄败，鸣六鼓。”赵引领其父馀兵属左
甄，力战，败而复合，引驰马告访。访怒，叱令更进。引号
哭还战。自旦至申，两甄皆败。访闻鼓音，选精锐八百
人，自行酒饮之，敕不得妄动，闻鼓音乃进。贼未至三
十步，访亲鸣鼓，将士皆腾跃奔赴，曾遂大溃，杀千馀
人。访夜追之，诸将请待明日，访曰：“曾骁勇能战，向之
败也，彼劳我逸，是以克之。宜及其衰，乘之可灭。”鼓行
而进，遂定汉沔，曾等走固武当。访以功迁南中郎将、
督梁州诸军、梁州刺史，屯襄阳。访谓其僚佐曰：“昔城
濮之役，晋文以得臣不死而有忧色。今不斩曾，祸难
未已。”于是出其不意，又击破之。曾遁走。访部将苏温
收曾诣军，并获第五猗、胡混、摰旷等，送于王敦。又白
敦，说猗逼于曾，不宜杀。敦不从而斩之。进位安南将
军，持节、都督、刺史如故。初，王敦惧杜曾之难，谓访曰：
“擒曾当相论为荆州刺史。”及是而敦不用。至王廙去
职，诏以访为荆州。敦以访名将，勋业隆重，有疑色。其
从事中郎郭舒说敦曰：“鄙州虽遇寇难荒弊，实为用武之国，若以假人，将有尾大之患。公宜自领，访为梁
州足矣。”敦从之。访大怒。敦手书譬释，并遗玉环玉碗，
以申厚意。访投碗于地曰：“吾岂贾竖可以宝悦乎！”阴
欲图之。既在襄阳，务农训卒，勤于采纳，守宰有缺辄
补，然后言上。敦患之，而惮其彊，不敢有异。访威风既
著，远近悦服，智勇过人，为中兴名将。性谦虚，未尝论
功伐。或问访曰：“人有小善，鲜不自称。卿功勋如此，初
无一言，何也？”访曰：“朝廷威灵，将士用命，访何功之有！”
士以此重之。访练兵简卒，欲宣力中原，与李矩、郭默
相结，慨然有平河、洛之志，善于抚纳，士众皆为致死。
闻敦有不臣之心，访恒切齿。敦虽怀逆谋，故终访之
世，未敢为非。初，访少时，遇善相者庐江陈训，谓访与
陶侃曰：“二君皆位至方岳，功名略同，但陶得上寿，周
当下寿，优劣更由年耳。”访小侃一岁，太兴三年卒，时
年六十一。帝哭之甚恸，诏赠征西将军，谥曰壮，立碑
于本郡。二子：抚光。